送李惇秀才
作者：呂本中
朝代：宋

paragraphs: 有口莫飲朝市水，有腳莫踏紅塵地。
市朝之水不可飲，塵埃一涴無由洗。
十年閱世真夢寐，一日逢君得歡喜。
自嫌急雨倒晴雷，且願濁河露清泚。
君行此去道廬山，爲我作詩山兩間。
寒泉夜聽鳴玦環，剗茅後池種白蓮。
更約洪謝林汪潘，徐李欲去不作難。
倚松聞之亦解顔，我且往矣君先還。